Skúlastýrisvalið 2020

Vilt tú hava ávirkan á virksemi í skúlanum, og hevur tú eina meining um, hvørji undirvísingaramboð skúlin skal brúka, og hvørjar fysiskar ábøtur skúlanum tørvar, so kanst tú stilla upp til skúlastýrisval 10. november í ár.

Allir sjálvstøðugir skúlar í Føroyum hava eitt skúlastýri, sum er mannað við umboðum fyri foreldrini, kommununa og (í størri skúlum) starvsfólkini.

Foreldur hava ein stóran leiklut í skúlagongdini hjá einstaka barninum. Tey eru við til at skapa tryggleika, trivnað og læring. Samskifti og samstarv millum skúla og heim hevur tí alstóran týdning, bæði fyri menningina hjá einstaka barninum og menningina hjá skúlanum sum heild.

Samstarvið fer fram í gerandissamskifti millum skúla og foreldur, men við foreldraumboðunum í skúlastýrinum kunnu foreldur eisini fáa beinleiðis ávirkan á, hvussu gerandisdagurin í skúlanum verður skipaður.

Øll foreldur við foreldramyndugleika hjá børnum, sum eru skrivað inn í ein ávísan skúla, hava valrætt og valbæri. Skúlastýrisvalið verður sum vanligt samstundis sum kommunuvalið, 10.november 2020, og foreldur at skúlabørnum fáa útflýggjað valseðil til skúlastýrisvalið saman við valseðlinum til kommunustýrið.

***Vallistin liggur frammi á skrivstovu skúlans frá í dag, 20. oktober. 26. oktober kl. 19.00 verður uppstillingarfundur í skúlahøllini í Eysturskúlanum. 3. november, sjey dagar fyri valdagin, skulu uppstillingarlistar latast formanninum í valnevndini.***

Sí annars kunning á heimasíðu skúlans, [www.eysturskulin.fo](http://www.eysturskulin.fo)